ບົດບາດສະພາແຫ່ງຊາດ ໃນເວທີສາກົນ ຂອບການຮ່ວມມື ອາແຊັບ
ທ່ານ ດຣ. ໄຊສົມພອນ ພົມວິຫານ, ຮອງປະທານສະພາແຫ່ງຊາດ, ຮອງປະ ທານ, ຜູ້ປະຈຳການຂອງຄະນະກຳມະການລະດັບຊາດ ກ່ຽວກັບກອງປະຊຸມ ການເປັນຄູ່ຮ່ວມ ລັດຖະສະພາ ອາຊີ-ເອີຣົບ ຄັ້ງທີ 7 (ອາແຊັບ-7) ໄດ້ໃຫ້ສຳພາດຕໍ່ສື່ມວນຊົນໃນວັນທີ 23 ສິງຫາ 2012 ທີ່ສະພາແຫ່ງຊາດ ນະຄອນຫລວງວຽງຈັນ ໂດຍມີບາງທັດສະນະ ຕໍ່ກັບບົດບາດຂອງສະພາແຫ່ງ ຊາດໃນເວທີສາກົນ, ປະຫວັດຄວາມເປັນມາ, ຈຸດປະສົງ,ຄວາມໝາຍຄວາມສຳ
ຄັນ ແລະ ຂອບການຮ່ວມມືຂອງ ASEP, ບົນເປົ້າໝາຍ ເຊື່ອມໂຍງເຂົ້າ ກັບສາກົນເທື່ອລະກ້າວ ຕາມແນວທາງການຕ່າງປະເທດ ສັນຕິພາບ, ເອກະລາດ, ມິດຕະພາບ ແລະ ການຮ່ວມມື ຊຶ່ງນັບແຕ່ສະພາແຫ່ງຊາດ ຊຸດທີ II ເປັນຕົ້ນມາ (ສະພາປະຊາຊົນສູງສຸດ) ໄດ້ເລີ່ມເຄື່ອນໄຫວຢ່າງຕັ້ງໜ້າເປັນລະບົບ ແລະ ຖືກຮັບເຂົ້າເປັນສະມາຊິກຂອງອົງການພາກພື້ນ ແລະ ສາກົນ.
ສະຫະພັນ ລັດຖະສະພາສາກົນ ຫຼື IPU ຊຶ່ງສ້າງຕັ້ງຂຶ້ນໃນປີ 1898, ເປັນເວທີສູງສຸດຂອງລັດຖະສະພາ ເພື່ອສົ່ງເສີມການ ຮ່ວມມືລະຫວ່າງລັດຖະສະພາໃນທົ່ວໂລກ, ຕິດຕາມ ກວດກາການປະຕິບັດບັນດາສັນຍາ ແລະ ສົນທິສັນຍາຂອງ ສະຫະປະຊາຊາດ; ສະມັດຊາລັດຖະສະພາ ລະຫວ່າງ ຊາດອາຊຽນ ຫຼື AIPA ສ້າງຂຶ້ນ ໃນປີ 1977 ເພື່ອເປັນຕົວ ແທນຂອງປະຊາຊົນໃນອາຊຽນ; ເວທີລັດຖະສະພາ ອາຊີປາຊີຟິກ ຫຼື APPF ສ້າງຕັ້ງຂຶ້ນໃນປີ 1993 ເພື່ອເປັນຕົວແທນໃຫ້ບັນດາປະເທດ ໃນພາກພື້ນອາຊີປາຊີຟິກ; ສະມັດ ຊາລັດຖະສະພາອາຊີ ຫຼື APA ສ້າງຕັ້ງຂຶ້ນປີ 1999 ລົງເລິກ ວຽກສົ່ງເສີມສັນຕິພາບ ແລະການຮ່ວມມື; ອົງການສະມາຊິກລັດຖະສະພາ ອາຊີ- ປາຊີຟິກ ຫຼື APPCED ສ້າງຂຶ້ນໃນຊຸມປີ 1980 ເພື່ອຊຸກຍູ້ການປົກປັກຮັກສາສິ່ງແວດລ້ອມ ຕິດພັນກັບ ການພັດທະນາ; ເວທີສະມາຊິກລັດຖະສະພາອາຊີ ຫຼື AFPPD ສ້າງຂຶ້ນໃນປີ 1980 ເພື່ອຊຸກຍູ້ເປົ້າ ໝາຍຂອງ ສະຫະປະຊາຊາດ ສົ່ງເສີມວຽກງານປະຊາກອນຕິດພັນກັບການພັດທະນາ; ອົງກາສະມາຊິກລັດຖະສະພາລະ ຫວ່າງຊາດ ເພື່ອການບໍລິການທາງສັງຄົມ ຫຼື IPSS ສ້າງຕັ້ງຂຶ້ນໃນປີ 2007 ເພື່ອສົ່ງເສີມການບໍລິກາແກ່ສັງ ຄົມ; ສະມັດຊາລັດຖະສະພາຝຣັ່ງໂກໂຟີ APF ສ້າງຂຶ້ນໃນຊຸມປີ 1960 ເພື່ອເປັນຕົວແທນໃຫ້ແກ່ບັນດາປະເທດ ສະມາຊິກຝຣັ່ງໂກໂຟນີ; ອົງການລັດຖະສະພາສາກົນ ສຳລັບສະມາຊິກສະພາແຫ່ງຊາດ ທີ່ເປັນນາຍແພດ ຫຼື IMPO ສ້າງຂຶ້ນຊຸມປີ 1980 ເພື່ອຊຸກຍູ້ການຮ່ວມມື ລະຫວ່າງ ສະມາຊິກລັດຖະສະພາທີ່ເປັນນາຍແພດ; ເວທີເລ ຂາທິການໃຫຍ່ ລັດຖະສະພາພາກພື້ນ ອາຊີ-ປາຊີຟິກ ຫຼື SGFAPP ສ້າງຂຶ້ນໃນປີ 2009 ເພື່ອສົ່ງເສີມການ ຮ່ວມມື ລະຫວ່າງ ຫ້ອງວ່າກາລັດຖະສະພາ ປະຈຳພາກພື້ນ.
ນອກຈາກການຮ່ວມມື ລະຫວ່າງ ລັດຖະສະພາແລ້ວ, ສະພາແຫ່ງຊາດລາວ ຍັງມີການພົວພັນຮ່ວມມືກັບອົງ ການສະຫະປະຊາຊາດ ແລະ ອົງການຈັດຕັ້ງສາກົນອື່ນໆ ໂດຍຜ່ານ ອົງການເຫຼົ່ານີ້ ສປປ ລາວ ສາມາດເພີ່ມທະວີພະລັງບົ່ມຊ້ອນ ຂອງການທູດປະຊາຊົນໄດ້ເປັນຢ່າງດີ, ພ້ອມກັນນັ້ນ ສະພາແຫ່ງຊາດລາວ ໄດ້ຮັບກຽດຈາກບັນດາປະເທດໃນອາ ຊຽນ, ພາກພື້ນ ແລະ ສາກົນ ໃຫ້ເປັນເຈົ້າພາບຈັດກອງປະຊຸມໃຫຍ່ ແລະ ລະດັບກຳມາທິການເປັນຕົ້ນ: ສະມັດຊາລັດຖະສະພາລະຫວ່າງຊາດອາຊຽນ ຄັ້ງທີ 26 ຫຼື AIPA-26, ເວທີລັດຖະສະພາ ອາຊີ-ປາຊີຟິກ ຄັ້ງທີ 17 ຫຼື APPF-17, ສະມັດຊາລັດຖະສະພາຝຣັ່ງໂກໂຟນີ APF, AIFOCOM 4 ແລະ ກອງປະຊຸມລະດັບສາກົນຕ່າງໆ; ພິເສດປີນີ້ສະພາແຫ່ງຊາດ ສປປ ລາວ ໄດ້ຮັບການເຊື່ອໝັ້ນ ໄວ້ວາງໃຈຈາກອາຊີ ແລະ ເອີຣົບ ໃຫ້ເປັນເຈົ້າພາບຈັດກອງປະຊຸມ ASEP-7 ໃນລະຫວ່າງວັນທີ 3-4 ຕຸລາ 2012 ທີ່ນະຄອນຫຼວງວຽງຈັນ ຊຶ່ງແມ່ນເວທີປຶກສາຫາລື ລະຫວ່າງ ລັດຖະສະພາ ຂອງບັນດາປະເທດ ໃນທະວີບອາຊີ ແລະ ເອີຣົບ ເພື່ອແລກປ່ຽນຄຳຄິດຄຳເຫັນ ເຊິ່ງກັນ ແລະ ກັນ ໃນບັນຫາທາງດ້ານການເມືອງ, ເສດຖະກິດ ແລະ ວັດທະະທຳ-ສັງຄົມ ລະຫວ່າງ ລັດຖະສະພາບັນດາປະເທດ ເພື່ອເອົາທັດສະນະເອກະພາບ ຕໍ່ບັນຫາຕ່າງໆນຳສະເໜີຕໍ່ຝ່າຍ ບໍລິຫານ (ລັດຖະບານ) ນຳໄປຈັດຕັ້ງປະຕິບັດ.
ກອງປະຊຸມ ASEP ເກີດຂຶ້ນພາຍໃຕ້ຂໍ້ລິເລີ່ມ ຂອງກອງປະຊຸມສຸດຍອດ ອາຊີ-ເອີຣົບ ASEM. ດັ່ງນັ້ນ, ເມື່ອປະເທດ ໃດຮັບພາລະເປັນເຈົ້າພາບກອງປະຊຸມ ASEM; ລັດ ຖະສະພາປະເທດນັ້ນ ກໍມີພັນທະເປັນເຈົ້າພາບກອງປະຊຸມ ASEP ຄຽງຄູ່ກັນໄປ. ກອງປະຊຸມ ASEP ໄດ້ຖືກຈັດຂຶ້ນ 6 ຄັ້ງ, ຊຶ່ງຄັ້ງທີ I ໄດ້ຈັດຂຶ້ນປີ 1996 ທີ່ປະເທດຝຣັ່ງ, ຄັ້ງທີ II ປີ 2000 ທີ່ປະເທດຟິລິບປິນ, ຄັ້ງທີ III ປີ 2004 ທີ່ ສສ. ຫວຽດນາມ, ຄັ້ງທີ IV ປີ 2006 ທີ່ປະເທດແຟັງລັງ, ຄັ້ງທີ V ປີ 2008 ທີ່ ສປ.ຈີນ ແລະ ຄັ້ງທີ VI ໄດ້ຈັດຂຶ້ນໃນທ້າຍປີ 2010 ທີ່ປະເທດ ແບນຊິກ. ເພື່ອປະຕິບັດພັນທະດ້ານການເມືອງ ແລະ ຄວາມຮັບຜິດຊອບລວມ ຂອງ ສປປ ລາວ ກໍຄື ສະພາແຫ່ງຊາດລາວ ໃນຖານະທີ່ເປັນສະມາຊິກສົມບູນຂອງອົງການດັ່ງກ່າວ ແລະ ປະຕິບັດຕາມການເຫັນດີຕົກລົງກັນຜັດປ່ຽນກັນເປັນເຈົ້າພາບຈັດກອງປະຊຸມ ຂຶ້ນ 2 ປີຕໍ່ຄັ້ງ ລະຫວ່າງ ທະວີບອາຊີ-ເອີຣົບ ເພື່ອຕີລາຄາ ແລະ ທົບທວນຄືນການປະຕິບັດແຜນການຮ່ວມມືທັງສາມຂົງເຂດ ແລະ ສ້າງຂອບເຂດການເຄື່ອນໄຫວວຽກງານ ໃນຕໍ່ໜ້າ; ທັງເປັນເວທີປຶກສາຫາລື ສຳລັບບັນດາສະມາຊິກລັດຖະສະພາ ໃນຂົງເຂດອາຊີ ແລະ ເອີຣົບ ໄດ້ພົບປະສົນທະນາແລກປ່ຽນຄຳຄິດເຫັນ ເພື່ອຍາດແຍ່ງການຊ່ວຍເຫຼືອ, ການຮ່ວມມື ແລະ ທັງເປັນການເຜີຍແຜ່ແນວ ທາງການເມືອງຂອງພັກ ໃຫ້ພາກພື້ນ ແລະ ສາກົນເຂົ້າໃຈ ເພື່ອທັດສະນະສຶກສາ ແລະ ຢ້ຽມຢາມພື້ນຖານໂຄງລ່າງທາງດ້ານເສດຖະກິດ ແລະ ວັດທະນະທຳຈຳນວນໜຶ່ງ ຢູ່ນະຄອນຫຼວງວຽງຈັນ.
ASEP ຍັງມີໜ້າທີ່ອຳນວຍຄວາມສະດວກ ແລະ ຊຸກຍູ້ໃຫ້ທຸກຂົງເຂດການຮ່ວມມື ໃຫ້ມີຄວາມຄືບໜ້າ ແລະ ບໍ່ຊ້ຳຊ້ອນກັນ ຊຶ່ງໄລຍະນີ້ໄດ້ເລັງໃສ່ບັນຫາເສດຖະກິດ ແລະ ສັງຄົມ ໂດຍເນັ້ນໃສ່ການຄ້າ ແລະ ການລົງທຶນ, ການສົ່ງເສີມ ການເຈລະຈາກັບອົງການການຄ້າໂລກ, ການຮ່ວມມືດ້ານເຕັກໂນໂລຊີ, ການຕິດຕໍ່ສື່ສານ ແລະ ຂໍ້ມູນຂ່າວສານ, ການປົກປ້ອງຊັບສິນທາງປັນຍາ, ພະລັງງານ, ການພັດທະນາຊັບພະຍາກອນມະນຸດ, ການສົ່ງເສີມທຸລະກິດຂະໜາດກາງ, ຂະໜາດນ້ອຍ ແລະ ບັນຫາອື່ນໆ ທີ່ກ່ຽວຂ້ອງ. ສົ່ງເສີມການແລກປ່ຽນດ້ານວັດທະນະທຳ ທີ່ມີຄວາມຫຼາກຫຼາຍ ລະຫວ່າງ ອາຊີ-ເອີຣົບ, ແລກປ່ຽນການໄປມາຫາສູ່ກັນ ລະຫວ່າງ ປະຊາຊົນສອງພາກພື້ນ. ນອກນັ້ນ ASEP ຍັງສົ່ງເສີມ ການຮ່ວມມືຜ່ານກອງທຶນ ອາຊີ-ເອີຣົບ ຊຶ່ງບັນດາປະເທດສະມາຊິກ ໄດ້ປະກອບສ່ວນເຂົ້າໃນກອງທຶນດັ່ງກ່າວຕາມຄວາມ ສະໝັກໃຈ./